Holding Company คืออะไร ?
Holding Company คืออะไร ?
6 ก.ย. 2565

Holding Company คือ บริษัทที่มีรายได้จากการเข้าไปถือหุ้นในบริษัทอื่นเป็นหลัก โดยรายได้ดังกล่าวจะอยู่ในรูปของเงินปันผลจากบริษัทย่อยที่เข้าไปถือ
ส่วนเงินปันผลที่ Holding Company ได้รับมาจากการลงทุนในบริษัทย่อยนั้น หากมีองค์ประกอบครบ 3 ส่วนจะได้รับการยกเว้นภาษีเงินได้นิติบุคคล ซึ่งก็คือ
- เป็นบริษัทที่ Holding Company ถือหุ้นไม่น้อยกว่า 25% ของหุ้นที่มีสิทธิออกเสียง
- ทั้ง Holding Company และบริษัทย่อย ไม่มีการถือหุ้นไขว้ระหว่างกัน
- Holding Company ถือหุ้นก่อนและหลังจ่ายเงินปันผลไม่น้อยกว่า 3 เดือน
สาเหตุที่รายได้จากเงินปันผลดังกล่าว ได้รับการยกเว้นภาษีเงินได้นิติบุคคล เพราะจำนวนเงินนั้น ได้มีการเสียภาษีมาแล้วรอบหนึ่งในส่วนของบริษัทย่อย ซึ่งหากนำมาคิดภาษีอีกรอบ จะทำให้เป็นการเสียภาษีซ้ำซ้อนในรายได้ก้อนเดิม
ข้อดีของการจัดตั้งบริษัทรูปแบบ Holding Company ก็คือ
- ถ้าบริษัทย่อยมีปัญหา หนี้สินที่เกิดขึ้นในนามบริษัทย่อย จะไม่ส่งผลกระทบต่อส่วนอื่น ๆ ใน Holding Company เพราะมีการดำเนินงานหรือสินทรัพย์ ที่แยกออกจากกัน ทำให้เจ้าหนี้ของบริษัทย่อยไม่สามารถเข้าถึงทรัพย์สินของ Holding Company หรือบริษัทย่อยอื่น ๆ ได้
- Holding Company มักจะมีฐานะทางการเงินที่แข็งแกร่งกว่าบริษัทย่อย ทำให้สามารถจัดหาเงินทุนได้ด้วยต้นทุนที่ต่ำกว่า อย่างเช่น ได้รับดอกเบี้ยเงินกู้ที่ต่ำกว่า
ดังนั้นหากบริษัทย่อยต้องการเงินทุนเพื่อขยายกิจการ ก็สามารถดำเนินการผ่าน Holding Company ได้
- การแยกส่วนธุรกิจที่ชัดเจน ทำให้ง่ายต่อการจัดการ เช่น
ถ้าบริษัทย่อยเติบโตดี ก็สามารถขายออก หรือ นำไป IPO เข้าตลาดได้โดยไม่ต้อง Spin-off ออกมาอีกครั้ง
หรือ หากบริษัทย่อยใดขาดทุน ก็สามารถปิดกิจการได้เลย โดยไม่ส่งผลกระทบกับบริษัทย่อยอื่น ๆ
ส่วนข้อเสียของ Holding Company ก็คือ
 
- ต้นทุนสูงกว่ารูปแบบบริษัทเดี่ยว เพราะต้องจ่ายค่าธรรมเนียมจัดตั้งหลายบริษัท และมีต้นทุนในการจัดทำเรื่องภาษีที่มากกว่า
 
- บริหารจัดการค่อนข้างยาก ถ้า Holding Company ไม่ได้เป็นเจ้าของบริษัทย่อย 100% อาจเกิดความเห็นขัดแย้งกับผู้บริหารและผู้ถือหุ้นได้